ꞌNa nu paꞌa,
cꞌo mi menzumü a Jerusalén o ndäjäji cꞌo ro ma tsjapü tꞌönü e Juan.
O ndäjäji o mböcjimi ꞌñe o Levita o zätꞌäji cja e Juan,
o dyönüji:
―¿Cjó ngueꞌtscꞌe?
E Juan exo xipjiji cꞌü na cjuana.
O mama:
―Nuzgö,
dya nguetscö e Cristo.
O dyönüji cꞌua:
―¿Cjó ngueꞌtscꞌe ꞌma?
¿Cjo ngueꞌtscꞌe Elías?
O mama:
―Nuzgö,
dya nguetscö.
Xo o dyönüji:
―¿Cjo ngueꞌtscꞌe cꞌe profeta cꞌü rí teꞌbejme ra ẽjẽ?,
eñeji.
O ndünrü e Juan,
o mama:
―Jiyö.
Dya nguetscö.
O xipjiji cꞌua:
―Xitscöjme cjó ngueꞌtscꞌe,
ngue cꞌua rá xipjijme nu cꞌo o ndäcjäjme.
¿Pje i̱ṉ mamague dya,
cjó ngueꞌtscꞌe?
O mama cꞌua e Juan:
―I̱ṉ pãrãgueji ja va mama cꞌe profeta Isaías.
O mama cꞌü ro bübü cja ndajyadü ꞌna nte cꞌü ri mapjü ri xipji yo nte:
“Jyëziji cꞌo ꞌñiji cꞌo na sꞌo,
na ngueje ya ra ẽjẽ cꞌín Jmugöji”,
ro ꞌñeñe.
Nguetscö cꞌe nte cꞌü o mama cꞌe profeta,
eñe e Juan.
Ngue cꞌo fariseo cꞌo vi ndäjä o mböcjimi ꞌñe o Levita cja e Juan.
O dyönüji:
―¿Jenga i̱ṉ jichigue co ndeje yo nte ꞌma dya ngueꞌtscꞌe e Cristo,
ꞌma dya xo ngueꞌtscꞌe e Elías,
ne ri ngueꞌtscꞌe cꞌe profeta?,
mi eñeji.
O ndünrü cꞌua e Juan,
o mama:
―Nutscö rí jichi yo nte cja ndeje.
Bübü a nde nu va i̱ṉ cãrãgueji ꞌnaja nu cꞌü dya i̱ṉ pãrãgueji;
ngueje nu va bëpjazügö.
Nutscö dya pje pjëtscö.
Nucꞌü,
me pjëzhi na nojo.
Nuyo,
je o zädä a Betábara,
ꞌnaja jñiñi cja cꞌü ꞌnanguarü cꞌe ndare cꞌü ni chjũ Jordán,
nu ja je mi jichi yo nte,
e Juan.
Cꞌü na yejnu paꞌa o jñanda e Juan,
ma ẽjẽ e Jesús nu ja mi bübü angueze.
O mama cꞌua e Juan:
―Jñandaji dya.
Va ẽjẽ nu cꞌü o ꞌñeme Mizhocjimi ra ndunbü o̱ nzhubü yo cãrã cja ne xoñijõmü.
Ngueje o̱ Tsꞌimë Mizhocjimi.
Ngueje nu ró xiꞌtsꞌiji nu,
va bëpjazügö ꞌnaja bëzo cꞌü ra zopjü yo nte.
Ya exmi bübü,
ꞌma dya be rmí bübügö.
Ngueje nu xenda pjëzhi que na nguetscö.
Nuzgö dya mi pãrãgö cꞌü pje pjëzhi nu.
Rvá ẽjẽgö rvá jichite cja ndeje ngue cꞌua yo menzumü a Israel ra mbãrãji angueze.
O sido o ñatjo e Juan,
o mama:
―Ró janda o̱ Espíritu Mizhocjimi cꞌü ma sjöbü a jensꞌe nza cja ꞌna mbaro.
Je o ẽ söya a xesꞌe angueze.
Nuzgö,
dya mi pãrãgö cꞌü pje pjëzhi nu.
Pero Mizhocjimi,
nu cꞌü o juancö ró ẽ jichi cja ndeje yo nte,
ya vi xitsi:
“Nu cꞌü rí jñanda ra zätꞌä ín Espíritugö cꞌü ra söya a xesꞌe angueze ngueje cꞌü ra ndäjä o̱ Espíritu Mizhocjimi ra bübü cja o̱ müꞌbüji.”
Ró jandagö o ẽjẽ o̱ Espíritu Mizhocjimi co nu e Jesús,
nguecꞌua rí xiꞌtsꞌiji na cjuana,
exi ngueje nu o̱ Tꞌi Mizhocjimi nu.